แจงเบิกค่ายานอกบัญชียาหลักได้
กรมบัญชีกลางยืนยัน ให้เบิกค่ายานอกบัญชียาหลักแห่งชาติได้ หากแพทย์ระบุว่าจำเป็นต้องใช้
13 มี.ค. 2556

กรมบัญชีกลางยืนยัน ให้เบิกค่ายานอกบัญชียาหลักแห่งชาติได้ หากแพทย์ระบุว่าจำเป็นต้องใช้
จากกรณีมีข่าวข้าราชการร้องเรียนว่ากรมบัญชีกลาง กระทรวงการคลัง มีหนังสือเวียนให้แพทย์ผู้ตรวจรักษาจ่ายยาได้เฉพาะยาในบัญชียาหลักแห่งชาติเท่านั้น ไม่สามารถจ่ายยานอกบัญชียาหลักแห่งชาติได้ ไม่เช่นนั้นกรมบัญชีกลางจะเรียกเก็บเงินจากโรงพยาบาล
นายมนัส แจ่มเวหา อธิบดีกรมบัญชีกลาง เปิดเผยว่า เรื่องดังกล่าวกรมบัญชีกลางได้เสนอกระทรวงการคลังให้เวียนแจ้งหลักเกณฑ์วิธีปฏิบัติเกี่ยวกับการเบิกค่ายานอกบัญชียาหลักแห่งชาติ ตามหนังสือกระทรวงการคลัง  ด่วนที่สุด ที่ กค 0422.2/ว 111 เมื่อวันที่ 24 กันยายน 2555  สถานพยาบาลและส่วนราชการยังคงเบิกค่ายานอกบัญชียาหลักแห่งชาติได้ ไม่ได้สั่งห้ามเบิกแต่อย่างใด 
ทั้งนี้ ขึ้นอยู่กับแพทย์ผู้ทำการรักษาต้องเป็นผู้วินิจฉัยและออกใบรับรองในการสั่งใช้ยานอกบัญชียาหลักแห่งชาติ เพื่อประกอบการเบิกค่ายา  นอกบัญชียาหลักแห่งชาติ  ตามเงื่อนไขต่าง ๆ ได้โดยง่าย คือ ใส่ตัวอักษร  A หรือ B หรือ C หรือ D หรือ E หรือ  F ต่อท้ายการสั่งยาชนิดนั้น ๆ ซึ่งเป็นการปฏิบัติโดยปกติของแพทย์อยู่แล้วว่า การจ่ายยานอกบัญชียาหลักแห่งชาติแต่ละชนิดด้วยเหตุผลใด ก็จะสามารถเบิกค่ายานอกบัญชียาหลักแห่งชาติชนิดนั้น ๆ ได้ 
ความหมายของ A – F คือ A : เกิดอาการไม่พึงประสงค์จากยาในบัญชียาหลักแห่งชาติ หรืออาการแพ้ยา , B : รักษาโดยใช้ยาในบัญชียาหลักแห่งชาติตามมาตรฐานแล้วไม่บรรลุผลและมีหลักฐานเชิงประจักษ์เชื่อได้ว่าใช้  ยานอกบัญชียาหลักแห่งชาติแล้วช่วยให้เป้าหมายการรักษาดีกว่ายาเดิม , C: ไม่มีกลุ่มยาในบัญชียาหลักแห่งชาติให้ใช้ แต่ผู้ป่วยมีความจำเป็นต้องใช้ยาตามข้อบ่งใช้ของยาที่ขึ้นทะเบียนกับสำนักงานคณะกรรมการอาหารและยา (อย.) และแพทย์พิจารณาแล้วมีหลักฐานสนับสนุนว่าใช้ยานี้แล้วว่า มีประสิทธิผล  ปลอดภัย
D: ผู้ป่วยมีภาวะหรือโรคที่ห้ามใช้ยาในบัญชียาหลักอย่างสมบูรณ์ หรือมีข้อห้ามในการใช้ในบัญชียาหลักร่วมกับ ยาอื่น , E  ยาในบัญชียาหลักแห่งชาติมีราคาแพงกว่า  (หมายถึง ค่าใช้จ่ายต่อคอร์สของการรักษา) , และ F  ยาที่ผู้ป่วยร้องขอจากแพทย์ซึ่งไม่เกี่ยวข้องกับการรักษาในครั้งนั้น
"แพทย์ผู้รักษาต้องระบุตามเงื่อนไข รับรองการสั่งยานอกบัญชียาหลักแห่งชาติครั้งนั้นว่าเป็นไปตามการวินิจฉัยเข้าลักษณะใด เช่น A, B, C, D หรือ E ข้อหนึ่งข้อใดต่อท้ายการสั่งยานั้น ซึ่งสามารถเบิกค่ารักษาได้ ส่วนกรณีข้อ F ผู้ป่วยต้องรับภาระค่าใช้จ่ายเอง" นายมนัสกล่าว